Beluský, Martin, poslanec NR SR (2022-02-11):
Ďakujem za slovo. Vážené panie poslankyne, páni poslanci, vážení kolegovia, tento predložený návrh zákona, ako to uviedol predkladateľ, má veľmi ambiciózny cieľ, aj keď, samozrejme, my nemáme nejaké vzdušné zámky. On teoreticky by mohol ušetriť naozaj aj dve až tri miliardy eur ročne v štátnom rozpočte, reálne možnože tie čísla by boli menšie, ale každopádne to, čo vieme potvrdiť, a to, čo si chceme vysvetliť pánom poslancom a paniam poslankyniam, je, že tento návrh zákona výrazným spôsobom pomôže ušetriť výdavky v štátnom rozpočte. A tým môže to pomôcť buď k tomu, že sa tie prostriedky potom môžu ušetriť napríklad formou zníženia daní alebo sa tie prostriedky investujú alebo minú niekde inde. Slovenská republika od svojho vzniku hospodárila iba so schodkovým rozpočtom, prebytkový, respektíve aspoň vyrovnaný rozpočet sa stáva čím ďalej, tým viac nerealizovateľným plánom. Hospodárenie všetkých vlád vrátane tejto súčasnej bolo nezodpovedné a bez ohľadu na ďalšie generácie, ktoré obrovský nahromadený dlh – dnes na úrovni 60 miliárd eur – budú musieť splácať. Každé euro z verejných zdrojov by sa malo vynaložiť hospodárne, efektívne, účinne a účelne. Preto cieľom vlády, ako aj ostatných a najmä kontrolných orgánov je zabezpečiť a vymáhať, aby sa verejné prostriedky vynakladali iba na také výdavky, ktoré sú nevyhnutne potrebné pre fungovanie a dosahovanie stanovených cieľov, a zároveň, aby zákazky neboli predražené. Plytvanie s verejnými prostriedkami má mnoho rôznych príčin. Tento návrh zákona sa zameriava na plytvanie, ktoré sa pravidelne opakuje v posledný mesiac každého kalendárneho roka, preto sa nazýva tzv. decembrový efekt. Podľa § 19 ods. 2 zákona č. 523/2004 o rozpočtových pravidlách verejnej správy možno verejné prostriedky rozpočtované na príslušný rozpočtový rok použiť do konca rozpočtového roka. Toto pravidlo každoročne spôsobuje, že jednotlivé kapitoly štátneho rozpočtu sa snažia nevyčerpané prostriedky na poslednú chvíľu minúť, aby neprepadli. Navrhovatelia tohto zákona si dovoľujú tvrdiť, že vo väčšine prípadov sa jedná o zbytočné a často aj predražené nákupy. A dovolím si doplniť ešte jeden dôvod, ktorý sme do dôvodovej správy nespomenuli, a to je ten, že ak by niektoré kapitoly tie finančné prostriedky nevyužili v daný rozpočtový rok, teda by ich neminuli do konca roka, tak by im pravdepodobne ministerstvo financií tie prostriedky na ďalší rok znížilo. To znamená, že aj to je dôvodom, prečo sa snažia tie financie pridelené na daný rok do konca roka aj minúť. Pre presnejšiu ilustráciu uvádzame čísla z minulého roka: v júli 2021 boli celkové výdavky štátneho rozpočtu na úrovni 12,7 mld. eur, čo predstavujú priemernú, pardon... (rečník odišiel od rečníckeho pultu k miestu spravodajcu) ospravedlňujem sa, nevypol som si zvonenie. Teda v júli boli výdavky na úrovni 12 mld. eur, čo predstavuje priemernú sumu výdavkov na úrovni 1,8 mld. eur mesačne, čiže za priemerne každý mesiac sa minulo zhruba 1,8 mld. eur. V novembri boli celkové výdavky na úrovni už 19 mld. eur, teda kumulované od novembra, od januára do novembra, a teda priemerne boli na úrovni 1,7, osem, teda zhruba na úrovni 1,8 mld. eur mesačne. Teda môžeme povedať, že za minulý rok sa od januára do novembra priemerne každý mesiac minulo 1,8 mld. eur. Analyticky by teda výdavky k decembru 2021 mali predstavovať sumu zhruba 21,5 mld. eur, pretože 19,7 k novembru plus 1,8 priemerné výdavky, avšak skutočné výdavky boli vo výške 24,2 mld. eur, čo predstavuje navýšenie až o 2,7 mld. eur oproti predchádzajúcej spotrebe alebo oproti predchádzajúcim výdavkom. Navrhovatelia zákona preto predkladajú jednoduchý, ale účinný nástroj, ktorý takémuto nehospodárnemu plytvaniu zabráni. Skutočné výdavky štátneho rozpočtu podľa navrhovateľov v poslednom kalendárnom mesiaci nebudú môcť prekročiť jednu desatinu celkových skutočných výdavkov štátneho rozpočtu za prvých desať kalendárnych mesiacov v aktuálnom rozpočtovom roku. Ministerstvo financií upraví záväzné ukazovatele schválené zákonom o štátnom rozpočte na príslušný rozpočtový rok všetkým správcom kapitol tak, aby sa v decembri nemohlo minúť nadbytočne viac. Tento návrh zákona bude mať teda výrazne pozitívny vplyv na znižovanie deficitu, dlhodobú udržateľnosť verejných financií. Ušetrené prostriedky sa budú môcť použiť na znižovanie napríklad dlhu alebo zvyšovanie dôchodkov, prípadne sa môžu investovať do zdravotníctva alebo sa môžu výrazným spôsobom znížiť dane. Pre ilustráciu, o aké veľké finančné prostriedky sa jedná, ak by bol tento návrh zákona schválený, mohla by sa sadzba DPH znížiť až na 12 % a štátny rozpočet by neprišiel o žiadne ďalšie príjmy. Občanom Slovenska, ako aj podnikateľom a ekonomike by to však výrazne pomohlo. Návrh zákona je v súlade s Ústavou Slovenskej republiky, ústavnými zákonmi, inými zákonmi, nálezmi Ústavného súdu, medzinárodnými zmluvami a inými medzinárodnými dokumentami, ktorými je Slovenská republika viazaná. Prijatie návrhu zákona bude mať pozitívny vplyv na rozpočet verejnej správy vo výške okolo 2,7 mld. eur, žiadny vplyv na podnikateľské prostredie, na informatizáciu spoločnosti, sociálne vplyvy, vplyvy na životné prostredie, na služby verejnej správy pre občana a na manželstvo, rodičovstvo a rodinu. Účinnosť návrhu zákona sa so zohľadnením dostatočnej legisvakančnej lehoty navrhuje od 1. júla 2022. Ďakujem pekne za pozornosť.